Na podlagi 112. člena Pravilnik o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13 in 81/16) izdajam

**N A V O D I L O**

**O LASTNI DEJAVNOSTI URADA RS ZA MEROSLOVJE**

1. člen

 (namen)

To navodilo določa vrste lastne dejavnosti, način oblikovanja cen in izkazovanje prihodkov ter odhodkov lastne dejavnosti Urada RS za meroslovje (v nadaljnjem besedilu: urad).

2. člen

(vrste lastne dejavnosti)

(1) Lastna dejavnost urada obsega:

* fizikalna merjenja
* kemijska merjenja in
* poslovno odličnost.

(2) Na vseh področjih iz prejšnjega odstavka, urad lahko izvaja tudi organizirano izobraževanje, seminarje, konference in druge dogodke ter izdaja in prodaja publikacije.

3. člen

(oblikovanje cen)

(1) Pri oblikovanju cen se v kalkulaciji upoštevajo:

- stroški dela javnih uslužbencev, ki so neposredno povezani z opravljanjem storitev lastne dejavnosti,

- materialni stroški in

- investicije v osnovna sredstva in njihovo investicijsko vzdrževanje.

(2) Potni stroški, ki se upoštevajo pri določanju cen po tem navodilu predstavljajo seštevek časa, ki se porabi za pot, in kilometrine.

(3) Storitve, ki niso izrecno navedene v ceniku, se obračunavajo na podlagi cen delovne ure. Cene delovne ure se opredelijo za inženirsko in strokovno uro ter uro na poti. Ura na poti je polovična vrednost strokovne ure.

4. člen

(popusti)

(1) Pri izvajanju lastne dejavnosti lahko urad v skladu s cenikom priznava popust na količino in popust za pogodbenike, s katerimi ima sklenjeno pogodbeno razmerje o sodelovanju na področju svojega dela.

(2) Za udeležbo na izobraževanjih, seminarjih in konferencah, ki jih organizira urad ter za druge oblike aktivnosti po sklenjenih pogodbah, lahko znaša popust za partnerje do 40%.

5. člen

 (publikacije)

Cena za publikacije, ki jih izda urad se določi tako, da pokrije vse stroške izdaje posamezne publikacije.

6. člen

(organizirano izobraževanje, izvajanje seminarjev ter konferenc in drugih dogodkov)

 (1) Za pokrivanje materialnih stroškov pri izvedbah organiziranega izobraževanja in izvajanja seminarjev, konferenc ter drugih dogodkov lahko urad zaračunava kotizacijo.

(2) Kotizacija za omenjene dejavnosti iz prejšnjega odstavka se določi tako, da pokrije vse stroške posamezne dejavnosti.

7. člen

(prihodki in odhodki lastne dejavnosti)

Prihodki lastne dejavnosti so namenski prihodki, ki se lahko uporabijo za:

1. materialne stroške, povezane z opravljanjem lastne dejavnosti,
2. pogodbe o delu oziroma avtorske pogodbe z izvajalci lastne dejavnosti in
3. investicije v osnovna sredstva, ki se uporabljajo pri izvajanju lastne dejavnosti in njihovo investicijsko vzdrževanje.

8. člen

(uveljavitev)

# Z dnem, ko začne veljati to navodilo, preneha veljati Pravilnik o lastni dejavnosti Urada RS za meroslovje štev. 011-5-1/2004-5 z dne 15. 7. 2004.

9. člen

(prenehanje veljave)

To navodilo začne veljati naslednji dan po podpisu in objavi na interni spletni strani urada.

Številka: 007-2/2018

Datum: 21. februar 2018

 dr. Samo Kopač

 direktor